[pic] | COIMISIÚN NA gCOMHPHOBAL EORPACH |

An Bhruiséil 11.12.2008

COIM(2008) 852 leagan deireanach

2008/0247 (COD)

Togra le haghaidh

RIALACHÁIN Ó PHARLAIMINT NA hEORPA AGUS ÓN gCOMHAIRLE

maidir le gréasán iarnróid Eorpach d'iompar lasta iomaíoch

{Sec(2008) 3028}{SEC(2008) 3029}

(arna thíolacadh ag an gCoimisiún)

MEABHRÁN MÍNIÚCHÁIN

1. NA SAINCHEISTEANNA A BHAINEANN LE FORBAIRT AN IOMPAIR LASTA D'IARNRÓD

1.1. Córas inbhuanaithe iompair a thógail: príomhchuspóir don Choimisiún

Ar na gnéithe is tábhachtaí den bheartas Comhphobail maidir le hiompar tá an gá go gcomhlíonfadh an Comhphobal a cheanglais i dtaca leis na gáis cheaptha teasa a laghdú, go bhfeabhsódh sé feidhmíocht a gheilleagair ó thaobh an chomhshaoil, agus an tsriantacht atá de shíor ag méadú ar na hacmhainní fuinnimh.

Ar an gcaoi sin ba mhian leis an gCoimisiún córas iompair a thógáil chun freastal ar a shaoránaigh agus a ghnólachtaí a bheidh chomh glan agus chomh héifeachtach agus is féidir. Chun na críche sin, mhol an Coimisiún ina athbhreithniú meántréimhseach ar an bPáipéar Bán maidir le hiompar[1] go ndíreofaí isteach ar fhorbairt "na cómhodúlachta", is é sin le rá an úsáid is fearr is féidir a bhaint as na modhanna iompair ina n-iomláine, cibé iad a bheith comhcheangailte nó gan a bheith comhcheangailte.

Tá an fhorbairt sin ag brath go háirithe ar mhargadh inmheánach iompair Eorpach a bheith curtha i gcrích. Tá an t-aeriompar agus an t-iompar de bhóthar tar éis dul chun cinn mór a dhéanamh cheana i dtaca leis an bpointe seo. Tá an t-iompar d'iarnród, áfach, chun cúil i dtaca leis an bplean seo.

1.2. Na saincheisteanna i dtaca le hiompar d'iarnród

Tá na seirbhísí iompair lasta d'iarnród oscailte don iomaíocht ón 1 Eanáir 2007 i leith. Tá na hoibreoirí a bhí ann roimhe seo tar éis iad féin a athstruchtúrú nó tá siad á dhéanamh faoi láthair. Tá geallsealbhóirí nua ag teacht ar an bhfód chomh maith. Tá cáilíocht na seirbhísí a sholáthraíonn na bainisteoirí bonneagair do na gníomhaithe fós lag i roinnt mhaith Ballstát agus ní foláir feabhas a chur uirthi. Mar sin féin tiocfaidh méadú suntasach ar an éileamh ar iompar d'iarnród sna blianta atá le teacht i roinnt mhaith réigiún san Aontas Eorpach.

Go deimhin, ní féidir an margadh lasta iarnróid, a bhfuil tuairim is leath de comhdhéanta de sheirbhísí idirnáisiúnta, a fhorbairt mar is ceart mura gcuireann an bonneagar iarnróid seirbhís níos fearr ar fáil d'oibreoirí iompair lasta. Ní foláir roinnt deacrachtaí a shárú chun na críche seo: dírítear aird i bhfad níos mó ar na traenacha paisinéirí ná ar thraenacha lasta, i dtéarmaí na rogha infheistíochta agus i dtéarmaí bhainistiú an toillte agus an tráchta araon, a chuireann pionós trom ar na hearraí á n-iompar d'iarnród i bhformhór na mBallstát; bainisteoirí náisiúnta bonneagair a ghníomhaíonn ar bhealach róscaipthe, naisc idir an bonneagar iarnróid agus na modhanna eile iompair nach bhfuil éifeachtach nó atá rótheoranta.

Ní foláir go gcomhoibreoidh na bainisteoirí bonneagair níos mó dá réir. Ní foláir an chothromaíocht tráchta idir traenacha paisinéirí agus traenacha earraí a bhainistiú ar mhalairt slí, ar a laghad ar bhealaí tábhachtacha lasta. Ar deireadh, is pointe an-tábhachtach le haghaidh fhorbairt an tráchta mheasctha, ar earnáil an-straitéiseach den mhargadh lasta iarnróid nua-aimseartha í, líon leordhóthanach de shuiteálacha idirmhodúla a bheidh in acmhainn seirbhísí d'ardcháilíocht a sholáthar d'oibreoirí iompair lasta a chur ar fáil.

Ina éagmais sin, ní féidir an t-iompar lasta d'iarnród a fhorbairt mar is ceart ná ról iomlán a bheith aige chun "cómhodúlacht" á fhorbairt san Eoraip.

2. CÁILÍOCHT NA SEIRBHÍSE ARNA SOLÁTHAR AG AN MBONNEAGAR D'OIBREOIRÍ IOMPAIR LASTA AR GHRÉASÁN AR LEITH A FHEABHSÚ

2.1. Na bearta a glacadh cheana

Tá roinnt mhaith tionscnamh ar siúl, ar leibhéal náisiúnta agus ar leibhéal Comhphobail araon, le blianta beaga anuas ionas go mbeidh an tseirbhís a sholáthraíonn na bainisteoirí bonneagair níos éifeachtaí. Tá dul chun cinn á dhéanamh i réasúnú na hinfheistíochta, úsáid teicneolaíochtaí nua, agus chun rialacha maidir le bainistiú an bhonneagair atá ag éirí níos sofaisticiúla de shíor a ghlacadh.

Ar leibhéal Eorpach go háirithe, trí bhíthin na bpacáistí iarnróid, tá na Ballstáit ar a mbealach chun a n-iarnróid a nuachóiriú agus na córais náisiúnta a chomhtháthu. Is éard atá sna treoracha forálacha maidir le rochtain ar an mbonneagar agus táillí a mhuirearú ina leith, bainistiú ar a thoillte agus an trácht, sábháilteacht iarnróid agus forbairt idir-inoibritheachta. Is ionann na treoracha lena ndéantar an chéad, an dara agus an tríú pacáiste iarnróid agus creat dlí agus polaitiúil Eorpach a taobhaíonn le nuachóiriú an iompair d'iarnród.

Thairis sin, rannchuidíonn an clár um Ghréasán Iompair Traseorpach (TEN-T), forbairt agus imlonnú an Chórais Eorpaigh um Bainistiú Tráchta Iarnróid ( European Rail Transport Management System - ERTMS) agus an tsonraíocht theicniúil maidir le feidhmiúcháin teileamaitice don iompar lasta ( Telematic Applications for Freight - TAF-STI ) le forbairt idir-inoibritheacht agus bhainistíocht chomhtháite níos fearr an bhonneagair iarnróid san Eoraip. Faoi chuimsiú imlonnú an ERTMS, mar shampla, táthar tar éis conairí idirnáisiúnta dírithe ar lasta a shainmhíniú. Is féidir go dtiocfaidh comhoibriú gníomhach idir na bainisteoirí bonneagair as na conairí seo a bheith á gcruthú. Tá na bainisteoirí bonneagair tar éis teacht le chéile as a dtionscnamh féin i gcomhlacht ar a dtugtar RailNetEurope a sholáthraíonn roinnt áirithe seirbhísí do na hoibreoirí iompair lasta idirnáisiúnta agus a thaobhaíonn le comhoibriú idir bainisteoirí bonneagair i dtéarmaí bhainistiú an toillte.

2.2. Fadhbanna atá fós ann

Cuidíonn na tionscnaimh sin go léir le feabhas a chur ar bhainistiú an bhonneagair. Ní foláir iad a threisiú, ní foláir a luas a ghéarú ionas go ndéanfar an dul chun cinn is gá leis an iompar d'iarnród a chomhtháthú agus forbairt an iompair lasta a thabhairt i gcrích. Ar an gcéad dul síos ciallaíonn sé sin go bhfeabhsófar agus go dtreiseofar:

- an comhoibriú idir bainisteoirí bonneagair chun deireadh a chur le seiceálacha ag teorainneacha do thrácht lasta agus taobhú ar leibhéal idirnáisiúnta, sna gnéithe is ábhartha ar an gcéad dul síos, lena n-infheistíocht agus úsáid a dtoillte;

- forbairt agus bainistiú na gcríochfort idirmhodúl a fhreastalaíonn ar na hiarnróid;

- cáilíocht agus iontaofacht thoilleadh an bhonneagair a dháiltear ar an trácht lasta.

Maidir le conairí ERTMS atá cruthaithe cheana, baineann comhoibriú idir na Ballstáit agus na bainisteoirí bonneagair go bunúsach leis infheistíocht agus tá difear suntasach ó thaobh déine an chomhoibrithe idir na conairí. Thairis sin, ag an bpointe seo ní dhearnadh aon ghníomh suntasach d'fhonn oibriú an ghréasáin iarnróid idir na cineálacha éagsúla tráchta a chothromú níos fearr cé gur gné thar a bheith tábhachtach é seo chun cáilíocht na seirbhísí iompair lasta d'iarnród a fheabhsú san Eoraip (féach Teachtaireacht COIM(2008)536 maidir le cáilíocht na seirbhísí iompair lasta d'iarnród).

3. IS LÉIR GO BHFUIL GÁ LE TIONSCNAIMH NUA

3.1. Tá na geallsealbhóirí go léir ag iarraidh beart Comhphobail ar an tsaincheist seo

Ina Theachtaireacht an 18 Deireadh Fómhair 2007 dar teideal "I dtreo gréasáin Eorpaigh a thugann tosaíocht áite do lasta" tá an Coimisiún tiomanta d'fhorálacha a thíolacadh in 2008 leis an aidhm go gcruthófar, ar bhealach comhordaithe, conairí iarnróid idirnáisiúnta a thugann tosaíocht do lasta. Measadh gurbh fhearr an rogha seo ná conairí iarnróid tiomanta don lasta a chruthú, a bheadh rómhór, róchostasach agus a thógfadh an iomarca ama chun a chur chun feidhme. Tar éis dó an tiomantas seo a thabhairt, rinne an Coimisiún comhairliúchán ollmhór leis na páirtithe leasmhara go léir lena mbaineann.

Ar an gcéad dul síos, tá cúig shaineolaí dhéag ón earnáil, in éineacht le ranna an Choimisiúin, tar éis fadhbanna an iompair lasta d'iarnród a shainaithint go beacht i dtaca leis an mbonneagar agus na deiseanna chun dul chun cinn a dhéanamh araon. Is iad tátail an ghrúpa seo, a áirítear i dtuarascáil ina liostaítear moltaí de réir an réimse idirghabhála, atá mar phríomhbhonn don togra reatha.

Ar an dara dul síos, táthar tar éis comhairliúchán poiblí a sheoladh. Leis seo tugadh deis do roinnt mhaith geallsealbhóirí, Ballstáit, oibreoirí iarnróid, bainisteoirí bonneagair, lucht tionscail, comhlachais, úsáideoirí seirbhísí lasta iad féin a chur in iúl ar an tsaincheist seo agus a dtuairimí maidir le forálacha an Choimisiúin a thabhairt.

Is é príomhthátal an dá ghníomhaíocht seo go gcuirfí feabhas suntasach ar iomaíochas an iompair d'iarnród ach conairí iarnróid idirnáisiúnta a chruthú sa ghearrthéarma.

Thairis sin, thug Comhairle na nAirí, an 7 agus 8 Aibreán 2008, cuireadh don Choimisiún "bearta a cheapadh maidir le seirbhísí idirnáisiúnta iompair lasta d'iarnród a oibriú go héifeachtach, lena dtreiseofar an comhoibriú idir na bainisteoirí bonneagair sna réimsí oibriochta agus infheistíochta agus lena n-aithneofar na conairí trasteorann sin, lena n-áirítear teascáin cómhodúlachta, ar chóir gluaiseacht éifeachtach lasta idirnáisiúnta d'iarnród a áirithiú orthu. Bhainfeadh na bearta sin le toilleadh agus pleanáil infheistíochta, chomh maith le hinfhaighteacht línte iarnróid iontaofa agus líon leordhóthanach díobh a bheith ann". Tá Parlaimint na hEorpa, a ghlac tuarascáil a bhaineann go suntasach leis an ábhar seo, Comhairle Eacnamaíoch agus Shóisialta na hEorpa agus Coiste na Réigiún tar éis a chur in iúl gur mhian leo an tsaincheist seo a chur chun cinn chomh luath agus is féidir.

3.2. Rialachán maidir le gréasán iarnróid eorpach d'iompar lasta iomaíoch agus bearta a ghabhann leis

Agus na heilimintí sin go leir á gcur san áireamh acu, scrúdaigh an Coimisiún trí rogha (gan beart nua a ghlacadh; na bearta atá glactha cheana a threisiú, agus más gá, tionscnaimh beartais nua a dhéanamh; bearta nua reachtacha a mholadh) as a dtiocfadh cruthú gréasáin iarnróid eorpaigh d'iompar lasta iomaíoch déanta de chonairí idirnáisiúnta. Chuir sé anailís iarmharta cháilíochtúil agus chainníochtúil ar na roghanna seo i gcrích[2].

De réir na hanailíse sin, is é an tríú rogha a thabharfadh na torthaí is fearr, a thabharfadh sraith ráthaíochtaí don Chomhphobal agus do na Ballstáit araon maidir le rannpháirtíocht choiteann sa chuspóir seo. Is é an príomhábhar éiginnteachta a bhaineann leis an rogha seo cé chomh tapa a ghlacfar na bearta reachtacha nua agus a chuirfear i bhfeidhm iad.

I ngeall ar an tátal seo, an gá le dul chun cinn tapa a dhéanamh i dtaca leis na gréasáin náisiúnta bonneagair iarnróid a chomhtháthú, d'fhonn comhtháthú an iompair d'iarnród a bheith ar aon dul leis na modhanna eile iompair, i ngeall ar an ngá, chuige sin go gcomhtháthófar go beacht na rialacha maidir le bainistiú an bhonneagair feadh conaire iomláine lasta, molann an Coimisiún don Pharlaimint agus don Chomhairle rialachán maidir le cruthú gréasáin iarnróid eorpaigh d'iompar lasta iomaíoch a ghlacadh.

Baineann togra an Choimisiúin le haghaidh Rialacháin go suntasach leis na nósanna imeachta maidir le roghnú na gconairí agus iad a rialú ina n-iomláine chomh maith leis na saintréithe nach mór a bheith sna conairí sin. Tá sé ar chomhréir leis na tionscnaimh agus na forálacha atá luaite cheana, amhail an clár um Ghréasán Iompair Traseorpach (TEN-T), na conairí ERTMS agus reachtaíocht an Chomhphobail maidir le hiompar d'iarnród atá i bhfeidhm cheana.

Toisc gur gá dul i mbun gnímh go tapa agus chun taobhú leis na bearta atá á ndéanamh cheana a bhfuil an aidhm chéanna acu agus atá ag an tionscnamh seo, molann an Coimisiún freisin go gcuirfear tionscnaimh eile leis an togra le haghaidh rialacháin. Spreagfaidh sé bunú comhlachas idir na Ballstáit chun conairí a chruthú agus na hinfheistíochta a chomhphleanáil. Tabharfaidh sé na bainisteoirí bonneagair iarnróid le chéile go rialta chun taobhú le dea-chleachtais a mhalartú agus ábhair leasa choitinn a tharraingt anuas.

Thairis sin, le hathbhreithniú bheartas TEN-T tá deis ann an tionscnamh sin a chomhordú le beartas TEN-T, a d'fhéadfadh éifeachtaí sineirgíochta suntasacha a thabhairt, i dtaca leis na bearta a bhunófar chun díriú ar thógáil agus oibriú an bhonneagair atá ar mhaithe le leas na hEorpa agus i dtaca leis na hinfheistíochta chomh maith.

4. PRIONSABAIL GHINEARÁLTA AN TOGRA LE HAGHAIDH RIALACHÁIN

Comhlíontar prionsabal na coimhdeachta leis an togra seo. Tá forálacha ann maidir le bainistiú trasnáisiúnta bonneagair iarnróid nach bhféadfadh aon Bhallstát ina aonar a chur chun feidhme. Comhlíontar prionsabal na comhréireachta leis freisin. Socraítear ann, ar ndóigh, na cuspóirí agus na nósanna imeachta comhchoiteanna le haghaidh na mBallstát agus na mbainisteoirí bonneagair iarnróid. Ar deireadh, tá an togra seo bunaithe ar an reachtaíocht maidir le hiompar d'iarnród atá ann cheana agus comhlántar an reachtaíocht sin leis. Leis an togra seo tá sé níos fusa an reachtaíocht a fhorléiriú agus cuidíonn sé mar sin leis an simpliú reachtaíochta a Cinneadh ar leibhéal Comhphobail.

Tá an togra seo leagtha amach i gcúig chaibidil a mbaineann trí chaibidil díobh le: dearadh agus rialú an ghréasáin iarnróid eorpaigh d'iompar lasta iomaíoch; an infheistíocht sa bhonneagar, na críochfoirt agus a dtrealamh; Agus ar deireadh, oibriú na gconairí lasta. Baineann Caibidil 1 le forálacha ginearálta agus baineann Caibidil 5 leis an forálacha críochnaitheacha.

I gcás gach conaire lasta, tá an cur chuige a bheartaítear bunaithe ar anailís rialta ar an margadh agus ar chomhairliúchán rialta leis na cliaint, ar shainmhíniú plean cur chun feidhme ina bhfuil na bearta lena mbeartófar a riachtanais a shásamh agus lena n-áiritheofar go gcomhlíonfar forálacha an togra le haghaidh rialacháin. Beidh na bainisteoirí bonneagair agus bainisteoirí na gcríochfort freagrach as é a chur i gcrích, le tacaíocht agus spreagadh na mBallstát atá tiomanta don chonair lasta lena mbaineann a chruthú.

4.1. Sainmhíniú agus rialú an ghréasán iarnróid eorpaigh d'iompar lasta iomaíoch

I gCaibidil 2 sonraítear ar dtús oibleagáidí na mBallstát maidir le conairí idirnáisiúnta iarnróid d'iompar lasta iomaíoch a chruthú agus an nós imeachta roghnúcháin do na conairí sin. Trí bhíthin na bhforálacha sin ní foláir go ráthófar cáilíocht na gconairí atá beartaithe ar an taobh amháin, agus comhtháthú na gconairí éagsúla atá beartaithe ar an taobh eile. Foráiltear iontu freisin go rannchuideoidh na Ballstáit go léir, nach bhfuil airíonna geografacha ar leith acu nach bhfuil comhoiriúnach leis an gcuspóir, le gréasán iarnróid eorpach d'iompar lasta iomaíoch a chruthú.

Is mar seo a leanas an modh a bheartaítear: socrófar sa reachtaíocht oibleagáid ghinearálta do na Ballstáit conairí lasta a chruthú laistigh de TEN-T; sainmhíneoidh na Ballstáit le chéile na conairí is mian leo a chruthú; déantar an rogha seo a bhailíochtú ar leibhéal Comhphobail, le nós imeachta coiste, tar éis ábharthacht na conaire atá beartaithe agus a comhtháiteacht leis na conairí lasta go léir atá beartaithe a scrúdú.

Sa chaibidil seo freisin tá saintréithe fíor-riachtanacha chomhlacht rialaithe gach conaire lasta. Bhain an Coimisiún úsáid as an taithí a fuarthas, go háirithe maidir le conairí ERTMS agus na conairí a bhunaigh RailNetEurope, as na heilimintí a chuir an grúpa saineolaithe i láthair, chomh maith le torthaí an chomhairliúcháin phoiblí chun na saintréithe fíor-riachtanacha seo a shainmhíniú. Go ginearálta, ba léir go mbeadh sé fíor-riachtanach struchtúr idirnáisiúnta a bhunú arbh fhéidir leis comhoibriú a spreagadh idir na Ballstáit agus bainisteoirí bonneagair feadh conaire chun go n-éireodh leis an tionscadal seo.

4.2. An Infheistíocht

I gCaibidil 3 sonraítear na hoibleagáidí atá le comhlíonadh maidir le conair lasta i dtaca le comhordú agus clárú na h-infheistíochta agus i dtaca le idir-inoibritheacht na ngréasán arna gclúdach a fhorbairt agus toilleadh na dtraenacha a fheabhsú. Trí bhíthin an idir-inoibritheacht a fhorbairt, beifear chun cinn go suntasach i dtéarmaí amanna turais, thoilleadh agus tháirgiúlacht an iompair lasta d'iarnród. Ach toilleadh na dtraenacha a mhéadú, ag cur mar shampla le fad uasta na dtraenacha a ghluaiseann feadh na conaire ina hiomláine, beifear in ann táirgiúlacht an iompair lasta d'iarnród a fheabhsú ar bhealach éifeachtach.

Sa chaibidil seo, molann an Coimisiún freisin gréasán de chríochfoirt straitéiseacha a shainmhíniú do gach conair. Is eilimint bhunúsach é chun go n-éireoidh leis an tionscnamh seo nasc maith a bheith idir gach conair lasta agus na modhanna iompair eile, sna calafoirt mhara nó istigh faoin tír. Ar an ábhar seo, ní foláir go mbeidh straitéis éifeachtach ag gach conair i dtaca le críochfoirt a fhorbairt, go háirithe críochfoirt idirmhodúla, agus le hoiriúnacht a dtoillte leis na riachtanais maidir leis an lasta a ghluaiseann feadh na conaire sin.

4.3. Oibriú conaire lasta

Baineann Caibidil 4 le seacht bpointe fhíor-thábhachtacha: forbairt nósanna imeachta idir-inoibritheacha; an comhordú maidir le hoibríochtaí an tráchta a fheabhsú idir bainisteoirí bonneagair ar thaobh amháin, agus idir bainisteoirí bonneagair agus bainisteoirí críochfort ar an taobh eile; rochtain ar an mbonneagar agus ar na críochfoirt a fheabhsú; Tosaíocht a thabhairt do na traenacha lasta i dtaca le cionroinnt na línte iarnróid agus bainistiú an tráchta; monatóireacht ar cháilíocht na seirbhíse feadh na conaire lasta; an comhoibriú idir údaráis cigireachta.

Trí bhíthin an chomhordaithe maidir le hoibriú na conaire lasta, ba chóir go bhféadfaí feidhmíocht an iompair earraí idirnáisiúnta a mhéadú feadh na conaire sin ar chostas teoranta. Mar shampla, agus líne iarnróid á cionroinnt ba chóir go gcuirfí seirbhís aonaid uileghnó ar fáil do na iarratasóirí le haghaidh gach iarrata ar líne iarnróid a bhaineann le níos mó ná gréasán amháin. Thairis sin, léirigh an measúnú iarmharta go bhféadfaí feidhmíocht an iompair lasta d'iarnród a fheabhsú go suntasach ach oibriú na gcríochfort agus an phríomhbhonneagair a chomhordú go maith. Trí bhíthin comhordú maith taobhófar le hagaí feithimh na dtraenacha a laghdú chun rochtain a fháil ar na críochfoirt nó ar an bpríomhbhonneagar ó na críochfoirt.

Trí cháilíocht na faisnéise faoi na coinníollacha agus modhanna rochtana maidir leis na seirbhísí go léir is gá do gluaiseacht mhaith traenach earraí, tabharfar rochtain neamh-idirdhealaitheach ar na seirbhísí iomlána arna soláthar le bonneagar na conaire lasta.

Maidir le cothromaíocht idir na traenacha lasta agus na traenacha paisinéirí, is é is aidhm dó línte iarnróid d'ardcháilíocht, iontaofa a ráthú do na traenacha earraí agus i gcás na línte iarnróid idirnáisiúnta, go mbeidís comhdhéanta de línte iarnróid náisiúnta atá comhtháite eatarthu féin. Dírítear ar chóireáil níos fearr na dtraenacha earraí i dtaca le hoibríochtaí an tráchta sa chaibidil seo chomh maith. Is í an tsaincheist anseo ráthaíochtaí a thabhairt don iompar lasta d'iarnród i dtaca le hiontaofacht agus cáilíocht na seirbhíse a sholáthraíonn na bainisteoirí bonneagair dó. Maidir leis na ráthaíochtaí sin, nach mbíonn ar fáil de ghnáth don iompar lasta d'iarnród, ba chóir go mbeadh iarmhairt mheasartha acu ar fheidhmíocht an tráchta paisinéirí. Thairis sin, níor chóir dóibh bheith ina srian rómhór, ar dócha go ndéanfaidh sí dochar do bhainistiú barrfheabhsaithe an bhonneagair.

Ní foláir go mbeidh éifeachtaí dearfacha ag na bearta go léir atá tuairiscithe thuas ar fheidhmíocht an iompair earraí d'iarnród agus ní foláir iad a mheasúnú agus a anailísiú go rialta. Ar an ábhar seo, tá sé d'oibleagáid i gCaibidil 4 go sainmhíneodh gach conair táscairí feidhmíochta a thabharfar cothrom le dáta go rialta.

2008/0247 (COD)

Togra le haghaidh

RIALACHÁIN Ó PHARLAIMINT NA hEORPA AGUS ÓN gCOMHAIRLE

maidir le gréasán iarnróid Eorpach d'iompar lasta iomaíoch (Téacs atá ábhartha maidir leis an LEE)

TÁ PARLAIMINT NA hEORPA AGUS COMHAIRLE AN AONTAIS EORPAIGH,

Ag féachaint don Chonradh ag bunú an Chomhphobail Eorpaigh, agus go háirithe Airteagal 71(1) de,

Ag féachaint don togra ón gCoimisiún[3],

Ag féachant don tuairim ó Choiste Eacnamaíoch agus Sóisialta na hEorpa[4],

Ag féachaint don tuairim ó Choiste na Réigiún[5],

Ag gníomhú dóibh i gcomréir leis an nós imeachta a leagtar síos in Airteagal 251 den Chonradh[6],

De bharr an méid seo a leanas:

(1) Faoi chuimsiú Straitéis Liospóin chun foráis agus fostaíochta agus Straitéis Forbairt Inbhuanaithe an Chomhphobail, tá sé fíor-thábhachtach sa dul chun cinn i dtreo soghluaisteacht inbhuanaithe a chur i gcrích, go gcruthófaí margadh inmheánach iarnróid, go háirithe maidir le hiompar earraí.

(2) Is ionann Treoir 2001/14/CE ó Pharlaimint na hEorpa agus ón gComhairle an 26 Feabhra 2001 maidir le toilleadh bonneagair iarnróid a chionroinnt agus táillí bonneagair iaranróid a mhuirearú agus deimhniúchán i dtaca le slándáil[7] agus céim mhór ar aghaidh i gcruthú an mhargaidh inmheánaigh iompair d'iarnród.(3) D'fhonn a bheith iomaíoch leis na modhanna eile iompair, ní foláir go mbeidh bonneagar iarnróid d'ardcháilíocht ag na seirbhísí iompair lasta d'iarnród idirnáisiúnta agus náisiúnta oscailte don iomaíocht ón 1 Eanáir 2007, is é sin le rá a chuireann ar a gcumas seirbhísí iompair earraí a sholáthar ar choinníollacha maithe ó thaobh luais tráchtála agus amanna turais agus iontaofa, is é sin le rá go luíonn an tseirbhis a sholáthraítear leis na gealltanais chonarthacha a tugadh do na hoibreoirí iompair lasta iarnróid.

(4) Baineadh de thátal as cruinniú Chomhairle na nAirí, an 7 agus 8 Aibreán 2008, gur gá taobhú le húsáid éifeachtach an bhonnneagair agus, más gá, toilleadh an bhonneagair iarnróid a fheabhsú trí bhearta arna nglacadh ar leibhéal Eorpach agus náisiúnta, agus go háirithe trí bhíthin téacsanna reachtacha.

(5) Sa chomhthéacs seo, dá gcruthófaí gréasán iarnróid d'iompar lasta iomaíoch arbh fhéidir le traenacha earraí gluaiseacht air ar choinníollacha maithe agus dul ó ghréasán náisiúnta amháin go gréasán eile go héasca, bheifí in ann coinníollacha úsáide an bhonneagair a fhéabhsú.

(6) D'fhonn gréasán iarnróid Eorpa d'iompar lasta iomaíoch a bhunú, léiríonn na tionscnaimh a glacadh cheana i dtaca le bonneagar iarnróid gurb é an bealach is iomchuí chuige seo conairí idirnáisiúnta a chruthú, a shásóidh riachtanais shonracha réimse amháin nó níos mó den mhargadh lasta atá sainaitheanta go soiléir.

(7) Ba chóir an gréasán iarnróid d'iompar lasta iomaíoch a bhunú i gcomhar leis an Gréasán Iompair Traseorpach ("TEN-T"). Chun na críche sin, tá gá le forbairt chomhordaithe an dá ghréasán, go háirithe comhtháthú na gconairí idirnáisiúnta le haghaidh lasta iarnróid leis an TEN-T atá ann cheana. Thairis sin, ba chóir rialacha aonfhoirmeacha maidir le conairí lasta a bhunú ar leibhéal an Chomhphobail. Más gá, d'fhéadfaí cruthú na gconairí a mhaoiniú faoi chuimsiú chlár TEN-T[8].

(8) I dtaca le conair lasta, ba chóir dea-chomhordú a áirithiú idir na Ballstáit agus na bainisteoirí bonneagair lena mbaineann, tosaíocht leordhóthanach a thabhairt don trácht lasta iarnróid, naisc éifeachtúla agus leordhóthanacha a bhunú leis na modhanna eile iompair agus coinníollacha a leagan síos a spreagfadh an iomaíocht idir soláthraithe na seirbhísí iompair lasta d'iarnród.

(9) Ba chóir cruthú conaire lasta a scrúdú agus a fhormheas ar leibhéal Comhphobail de réir critéir agus nós imeachta trédhearcacha atá sainithe go soiléir, a thabharfadh scóip chinnteoireachta agus bhainistíochta leordhóthanach do na bainisteoirí an bonneagair chun go bhféadfaidís bearta a dhéanamh a bheadh oiriúnaithe dá riachtanais shonracha.

(10) D'fhonn comhordú idir na Ballstáit agus na bainisteoirí bonneagair a spreagadh, ba chóir go mbeadh gach conair lasta á thacú ag comhlacht rialaithe, comhdhéanta de bhainisteoirí bonneagair éagsúla a bhaineann leis an gconair lasta sin.

(11) D'fhonn riachtanais an mhargaidh a shásamh, ba chóir na rialacha mionsonraithe maidir le cruthú conaire lasta a thíolacadh i bplean cur chun feidhme a fholódh na bearta agus an sceideal ama lena gcur chun feidhme chun feidhmíocht an iompair lasta d'iarnród a fheabhsú. Thairis sin, d'fhonn a áirithiú go ndéanfaí na bearta atá beartaithe nó curtha chun feidhme chun conair lasta a chruthú riachtanais nó ionchais úsáideoirí go léir na conaire lasta a shásamh, ní foláir dul i gcomhairle leis na húsáideoirí sin, de réir na nósanna imeachta atá sainithe go soiléir.

(12) D'fhonn comhtháthú agus comhleanúnachas thoilleadh an bhonneagair atá ar fáil feadh na conaire lasta a áirithiú, ba chóir an infheistíocht sa chonair lasta a chomhordú idir na Ballstáit agus na bainisteoirí bonneagair lena mbaineann agus a phleanáil i slí a shásódh riachtanais na conaire lasta. Ba chóir an clár infheistíochta a fhoilsiú chun go n-áiritheofaí go mbeadh an fhaisnéis chuí ar fáil do na hiarratasóirí a d'fhéadfadh oibriú sa chonair. Ba chóir go bhfolófaí tionscadail a bhaineann le córas idir-inoibritheach a fhorbairt agus le toilleadh na dtraenacha a mhéadú.

(13) Ar na cúiseanna céanna, maidir leis na mór-oibreacha cothabhála, a bhfuil iarmhairt mhór acu ar thoilleadh an bhonneagair iarnróid, ba chóir iad a chomhordú freisin ar leibhéal na conaire lasta agus a fhoilsiú i bhfoilseachán atá cothrom le dáta.

(14) Is gá bonneagar agus córais a bhunú chomh maith a chuideoidh le forbairt na seirbhísí iompair idirmhodúla marsantais chun forbairt an iompair lasta d'iarnród a spreagadh sa Chomhphobal.

(15) Is féidir leis na Ballstáit lena mbaineann agus na húdaráis náisiúnta slándála inniúla sa chonair lasta comhaontuithe a chur i gcrích maidir le haitheantas frithpháirteach na bhfeithiclí ar an taobh amháin, agus aitheantas frithpháirteach na dtiománaithe traenach ar an taobh eile. Ba chóir go gcomhoibreodh údáráis slándála na mBallstát a mbaineann an chonair lasta leo d'fhonn cur chun feidhme na gcomhaontuithe sin a áirithiú.

(16) D'fhonn na hiarratais ar thoilleadh an bhonneagair do na seirbhísí idirnáisiúnta iompair lasta d'iarnród a eascú, is iomchuí ionad uileghnó a bhunú le haghaidh gach conaire lasta. Chuige sin ba chóir na tionscnaimh atá ann cheana a úsáid, go háirithe na tioscnaimh a ghlac RailNetEurope, comhlacht ar uirlis comhordaithe é do na bainisteoirí bonneagair agus a sholáthraíonn seirbhísí áirithe do na hoibreoirí idirnáisiúnta iompair lasta.

(17) Agus tráthchlarú na sceideal éagsúil do na cineálacha éagsúla tráchta á gcur san áireamh, ba chóir a áirithiú nach mbeadh na hiarrataí ar thoilleadh bonneagair le haghaidh tráchta earraí á srianadh go míchuí leis na hiarrataí ar iompar paisinéirí, go háirithe maidir lena luachanna socheacnamaíocha faoi seach. Ba chóir go mbeadh na táillí ar úsáid an bhonneagair i gcomhréir le cáilíocht agus iontaofacht na líne iarnróid a chionroinntear.

(18) Maidir leis na traenacha a áirithíonn iompar earraí a bhfuil amanna turais an-docht aige agus an phoncúlacht mar ardtosaíocht, ba chóir go bhféadfaidís leas a bhaint as tosaíocht leordhóthanach i gcás fadhbanna tráchta.

(19) D'fhonn an iomaíocht idir soláthraithe seirbhísí iompair lasta d'iarnród a áirithiú, is léir gur inmhianaithe iarratasóirí eile seachas na gnólachtaí iarnróid nó a ngrúpálacha a údarú chun toilleadh bonneagair a iarraidh.

(20) Sa chaoi is go mbarrfheabhsófaí bainistiú na conaire lasta agus go n-áiritheofaí sreabhadh tráchta níos fearr agus feidhmíocht na seirbhísí idirnáisiúnta iompair lasta d'iarnród, is gá comhordú maith idir na húdaráis cigireachta tráchta iarnróid a chinntiú, agus iad imdháilte ar ghréasáin éagsúla na conaire lasta. D'fhonn úsáid níos fearr an bhonneagair iarnróid a áirithiú, is gá bainistiú an bhonneagair sin agus na gcríochfort straitéiseach atá suite feadh na conaire lasta a chomhordú.

(21) Chun rochtain a éascú ar an bhfaisnéis maidir le húsáid phríomhbhonneagar na conaire lasta ina iomláine agus chun rochtain neamh-idirdhealaitheach a áirithiú orthu, is léir gur inmhianaithe doiciméad tagartha a chur ar fáil do na soláthraithe seirbhísí iompair d'iarnród go léir, ina dtiomsófar an fhaisnéis sin go léir.

(22) Ionas gur féidir buntáistí na mbeart chun conair lasta a chruthú a thomhas ar bhealach oibiachtúil agus chun monatóireacht éifeachtach na mbeart sin a áirithiú, ba chóir táscairí feidhmíochta na seirbhíse feadh na conaire lasta a bhunú, agus a fhoilsiú go rialta.

(23) D'fhonn dea-chleachtais a scaipeadh agus monatóireacht éifeachtach ar bhainistiú an ghréasán iarnróid eorpaigh d'iompair lasta iomaíoch a áirithiú, is inmhianaithe an comhoibriú idir bainisteoirí bonneagair an Chomhphobail go léir a threisiú le tacaíocht ón gCoimisiún.

(24) Ós rud é nach féidir cuspóir an Rialacháin seo, eadhon gréasán iarnróid eorpaigh d'iompar lasta iomaíoch a chruthú, a ghnóthú go leordhóthanach ar leibhéal na mBallstát agus gur fearr, dá bhrí sin, is féidir é a ghnóthú ar leibhéal an Chomhphobail, féadfaidh an Comhphobal bearta a ghlacadh, i gcomhréir le prionsabal na coimhdeachta a leagtar amach in Airteagal 5 den Chonradh. I gcomhréir le prionsabal na comhréireachta, mar atá leagtha amach san Airteagal sin, ní théann an Rialachán seo thar a bhfuil riachtanach chun an cuspóir sin a bhaint amach.

(25) Ba chóir go dtabharfaí isteach rialacha cothroma, bunaithe ar chomhoibriú idir bainisteoirí bonneagair. Ní foláir do na bainisteoirí seirbhís d'ardcháilíocht i dtaca le conair idirnáisiúnta iarnróid a sholáthar do na hoibreoirí iompair lasta, chomh fada agus a bhaineann le comhordú na hinfheistíochta, bainistiú an toillte agus an tráchta.

(26) Ba chóir go nglacfaí na bearta atá riachtanach chun an Rialachán seo a chur chun feidhme i gcomhréir le Cinneadh 1999/468/CE ón gComhairle an 28 Meitheamh 1999 ag leagan síos na rialacha mionsonraithe maidir le feidhmiú na gcumhachtaí cur chun feidhme arna dtabhairt don Choimisiún.

(27) Ba chóir, go háirithe, go dtabharfaí de chumhacht don Choimisiún na coinníollacha agus na critéir is gá a ghlacadh chun an Rialachán seo a chur chun feidhme. Ó tharla go bhfuil raon feidhme ginearálta ag na bearta sin agus gur ceapadh iad chun eilimintí neamhriachtanacha den Rialachán seo a leasú agus chun é a fhorlíonadh trí eilimintí nua neamhriachtanacha a chur leis, ní foláir iad a ghlacadh i gcomhréir leis an nós imeachta rialúcháin lena ngabhann grinnscrúdú a leagtar síos in Airteagal 5a de Chinneadh 1999/468/CE,

TAR ÉIS AN RIALACHÁN SEO A GHLACADH:

CAIBIDIL I GINEARÁLTA

Airteagal 1

Ábhar agus raon feidhme

1. Sa Rialachán seo bunaítear na rialacha maidir le gréasán iarnróid eorpach d'iompar lasta iomaíoch a chruthú agus a eagrú atá comhdhéanta de chonairí idirnáisiúnta iarnróid d'iompar lasta iomaíoch (dá ngairtear "conairí lasta" anseo feasta). Bunaítear rialacha maidir le roghnú agus eagrú na gconairí lasta chomh maith leis na prionsabail chomhchuibhithe maidir le pleanáil na infheistíochta, bainistiú an toillte agus an tráchta.

2. Tá feidhm ag an Rialachán seo maidir le bainistiú agus úsáid an bhonneagair iarnróid le haghaidh na seirbhísí iompair d'iarnród náisiúnta agus idirnáisiúnta, cé is moite den mhéid seo a leanas:

a) na gréasáin áitiúla agus réigiúnacha neamhspleácha le haghaidh seirbhísí iompair do phaisnéirí a úsáideann bonneagar iarnróid;

b) gréasáin le haghaidh oibriú na seirbhísí iompair uirbeacha agus fo-uirbeacha do phaisinéirí;

c) gréasáin réigiúnacha nach bhfuil in úsáid, le haghaidh na seirbhísí iompair earraí réigiúnacha, ach ag gnólacht iarnróid amháin nach dtagann faoi raon feidhme Threoir 91/440/CEE[9] go dtí go n-iarrann iarratasóir eile toilleadh an ghréasáin sin a úsáid;

d) bonneagar iarnróid príobháideach a fhorchoimeádtar d'úsáid an úinéara amháin le haghaidh a ghníomhaíochtaí iompair lasta féin.

Airteagal 2

Sainmhínithe

1. Chun críocha an Rialacháin seo, tá feidhm ag na sainmhínithe atá in Airteagal 2 de Threoir 2001/14/CE.

2. De bhreis ar na sainmhínithe dá dtagraítear i mír 1, ciallaíonn:

a) "conair lasta" na línte iarnróid ina n-iomláine atá bunaithe i gcríoch na mBallstát agus, más gá, i gcríoch tríú tíortha Eorpacha a cheanglaíonn críochfort straitéiseach amháin nó níos mó, le críochfort straitéiseach amháin eile nó níos mó, ina bhfuil príomhbhealach, bealaí malartacha agus bealaí a cheanglaíonn iad, chomh maith le bonneagar iarnróid agus a threalamh sna críochfoirt earraí, na clóis eagraithe agus foirmithe traenacha, chomh maith leis na bealaí lena nasctar na cinn is deireanaí a luaitear;

b) "plean cur chun feidhme" an doiciméad ina dtíolactar an straitéis, na bearta agus na modhanna a bheartaíonn na páirtithe lena mbaineann a chur chun feidhme chun na bearta atá riachtanach agus leordhóthanach a fhorbairt le haghaidh conair lasta a chruthú thar thréimhse áirithe ama;

c) "mór-oibreacha cóthabhála" gach idirghabháil nó deisiú bonneagair iarnróid agus a threalamh atá riachtanach do ghluaiseacht na dtraenacha feadh na conaire lasta, lena mbaineann na srianta ar an toilleadh bonneagair i gcomhréir le hAirteagal 28 de Threoir 2001/14/CE;

d) "críochfort" an tsúiteáil a leagtar amach ar feadh na conaire lasta atá cóirithe go sonrach chun caoi a thabhairt do luchtú agus/nó díluchtú earraí na dtraenacha lasta. Is féidir léi seo freisin na seirbhísí iompair lasta d'iarnród a chomhtháthú leis na seirbhísí iompair de bhóthar, de mhuir, seirbhísí iompair d'uisce agus aeriompair, cibé an foirmiú nó comhdhéanamh na dtraenacha earraí atá i gceist;

e) "críochfort straitéiseach" críochfort na conaire lasta, atá oscailte do na hiarratasóirí go léir agus a bhfuil ról tábhachtach aige san iompar lasta d'iarnród feadh na conaire lasta;

f) "ionad uileghnó" aonad comhchoiteann arna bhunú ag bainisteoirí bonneagair na conaire lasta lenar féidir leis na hiarratasóirí, líne iarnróid le haghaidh turais ar a dtrasnaítear teorainn amháin ar a laghad, a iarraidh in aon áit amháin agus trí aon nós imeachta amháin.

CAIBIDIL II DEARADH AGUS RIALÚ AN GHRÉASÁIN IARNRÓID EORPAIGH d'IOMPAR LASTA IOMAÍOCH

Airteagal 3

Roghnú na gconairí lasta

1. Tá sé d'aidhm leis an gconair lasta go bhféadfaí na seirbhísí idirnáisiúnta agus náisiúnta iompair lasta d'iarnród a oibriú ar chríoch dhá Bhallstát ar a laghad. Léirítear na saintréithe seo a leanas sa chonair:

a) is cuid de TEN-T í;

b) is féidir forbairt shuntasach a dhéanamh ar an trácht lasta iarnróid léi;

c) tá údar léi ar bhonn anailíse socheacnamaíche. Folaítear inti na hiarmhairtí ar eilimintí an chórais iompair ina ndéanann cionroinnt acmhainní bonneagair na conaire iompair lasta difir suntasach don trácht marsantais agus don trácht paisinéirí. Áirítear inti anailís ar na príomhéifeachtaí i dtéarmaí costas seachtrach;

d) tá sí á tacú le plean cur chun feidhme.

2. Molfaidh na Ballstáit lena mbaineann conair lasta a chruthú nó a mhodhnú. Chuige sin, cuirfidh siad togra arna leagan amach in éineacht leis na bainisteoirí bonneagair lena mbaineann chuig an gCoimisiún agus na critéir atá san Iarscríbhinn a ghabhann leis á gcur san áireamh.

3. Cruthófar na conairí de réir na rialacha mionsonraithe seo a leanas:

a) tráth nach déanaí ná bliain tar éis don Rialachán seo teacht i bhfeidhm, ní foláir go gceadóidh críoch gach Ballstáit a bhfuil ar a laghad dhá theorainn chríche aige le Ballstáit eile togra amháin ar a laghad le haghaidh conaire lasta;

b) tráth nach déanaí ná trí mhí tar éis don Rialachán teacht i bhfeidhm, ní foláir go gcuirfidh críoch gach Ballstáit an méid seo a leanas ar fáil ar a laghad:

i) conair lasta amháin,

ii) dhá chonair lasta má tá feidhmíocht bhliantúil an iompair lasta d'iarnród sa Bhallstát lena mbaineann cothrom le nó níos mó ná 30 billiún tona-ciliméadar,

iii) trí chonair lasta má tá feidhmíocht bhliantúil an iompair lasta d'iarnród sa Bhallstát lena mbaineann cothrom le nó níos mó ná 70 billiún tona-ciliméadar.

4. Athbhreithneoidh an Coimisiún na tograí le haghaidh cruthú conairí lasta dá dtagraítear i mír 2 agus, i gcomhréir leis an nós imeachta rialúcháin dá dtagraítear in Airteagal 18(3), glacfaidh sé Cinneadh maidir le gréasán tosaigh conairí lasta tráth nach déanaí ná bliain amháin tar éis don Rialachán seo teacht i bhfeidhm. San athbhreithniú sin, ba chóir na critéir atá san Iarscríbhinn a ghabhann leis a chur san áireamh.

5. Féadfar go mbeidh eilimintí ó ghréasáin iarnróid tríú tíortha Eorpacha sa chonair lasta. Más gá, ní foláir go mbeidh na heilimintí sin comhoiriúnach le beartas TEN-T.

6. Maidir leis an ngréasán conairí lasta dá dtagraítear i mír 4, cuirfear i gcrích é agus leasófar é ar bhonn na dtograí le haghaidh cruthú nó modhnú conaire lasta, agus tar éis Cinneadh ón gCoimisiún arna ghlacadh i gcomhréir leis an nós imeachta rialúcháin dá dtagraítear in Airteagal 18(3). Déanfar tograí na mBallstát a mheas agus na critéir atá san Iarscríbhinn a ghabhann leis a chur san áireamh.

7. I gcás go bhfuil deacrachtaí idir dhá Bhallstát nó níos mó maidir le cruthú nó modhnú conaire lasta, a bhaineann leis an mbonneagar iarnróid ar a gcríoch, rachaidh an Coimisiún, arna iarraidh sin ag ceann de na Ballstáit lena mbaineann, i gcomhairle leis an gcoiste dá dtagraítear in Airteagal 18 maidir leis an ábhar seo. Cuirfear tuairim an choiste ar aghaidh chuig na Ballstáit lena mbaineann. Cuirfidh na Ballstáit lena mbaineann an tuairim sin san áireamh chun teacht ar réiteach.

9. Glacfar na bearta chun an Iarscríbhinn a oiriúnú, ar bearta iad a bhfuil raon feidhme ginearálta acu agus a ceapadh chun eilimintí neamhriachtanacha den Rialachán seo a leasú, i gcomhréir leis an nós imeachta rialúcháin lena ngabhann grinnscrúdú dá dtagraítear in Airteagal 18(4).

Airteagal 4

Rialú na gconairí lasta

1. Comhoibreoidh na Ballstáit a ndéanfaidh conair lasta difear dóibh chun go n-áiritheofar forbairt na conaire lasta i gcomhréir leis an bplean cur chun feidhme atá ann di. Sainmhíneoidh siad cuspóirí ginearálta na conaire lasta agus deimhneoidh siad go ndíreofar ar na cuspóirí seo sa phlean cur chun feidhme.

2. I gcás gach conair lasta, bunóidh na bainisteoirí bonneagair lena mbaineann, mar atá sainmhínithe in Airteagal 2 de Threoir 2001/14/CE comhlacht rialaithe. Beidh sé de chúram ar an gcomhlacht rialaithe seo an plean cur chun feidhme don chonair lasta a shainmhíniú, a chruthú, a threorú agus é a choimeád cothrom le dáta. Cuirfidh an comhlacht rialaithe tuarascáil ar a ghníomhaíochtaí chuig na Ballstáit lena mbaineann go rialta, agus más gá, chuig comhordaitheoirí eorpacha thionscadail tosaíochta TEN-T dá dtagraítear in Airteagal 17a de Chinneadh 1692/96/CE ó Pharlaimint na hEorpa agus ón gComhairle[10] a mbaineann an chonair lasta leo.

3. Is eintiteas dlíthiúil neamhspleách é an comhlacht rialaithe. Féadtar é a bheith comhdhéanta de Ghrúpáil Leasa Eacnamaíoch Eorpach de réir bhrí Rialachán (CEE) Uimh. 2137/85[11] agus tá stádas grúpála dá leithéid aige.

4. Ainmneoidh comhaltaí an chomhlachta rialaithe a stiúrthóir a mbeidh trí bliana ar a laghad ina théarma oifige.

5. Bunófar meitheal oibre comhdhéanta de bhainisteoirí agus d'úinéirí na gcríochfort straitéiseach sa chonair lasta, dá dtagraítear in Airteagal 9. Féadfaidh sé tuairim a thabhairt uaidh maidir le gach togra ón gcomhlacht rialaithe, tuairim a mbeidh iarmhairtí díreacha aici ar infheistíocht agus ar bhainistiú na gcríochfort straitéiseach. Ní fhéadfaidh an comhlacht rialaithe Cinneadh a dhéanamh atá contrártha leis an tuairim seo.

Airteagal 5

Bearta cur chun feidhme don chonair lasta

1. Is éard atá sa phlean cur chun feidhme, atá formheasta ag an gcomhlacht rialaithe:

a) tuairisc ar shaintréithe na conaire lasta, chomh maith leis an gclár cur chun feidhme maidir leis na bearta is gá chun an chonair lasta a chruthú;

b) eilimintí fíor-riachtanacha den taighde ar an margadh dá dtagraítear i mír 3;

c) cuspóirí an chomhlachta rialaithe i dtéarmaí fheidhmíocht na conaire lasta, arna gcur in iúl i dtéarmaí cháilíocht agus thoilleadh na conaire lasta i gcomhréir leis na forálacha dá dtagraítear in Airteagal 16;

d) an clár maidir le cruthú na conaire lasta agus feabhsú a feidhmíochta dá dtagraítear i mír 3 den Airteagal seo.

2. Déanfar an plean cur chun feidhme a choigeartú go rialta, ag cur san áireamh an éabhlóid i gcur i gcrích na mbeart atá ann, an margadh lasta iarnróid ar an gconair lasta agus an fheidhmíocht a thomhaisfear i gcomhréir leis na forálacha dá dtagraítear in Airteagal 16(2).

3. Seoltar taighde margaidh. Baineann sí leis na héabhlóidí a shonraítear agus a bhfuiltear ag súil leo sa trácht ar an gconair lasta agus in eilimintí an chórais iompair atá ceangailte leis an ceann is deireanaí a luaitear. Scrúdófar sa taighde éabhlóid na gcineálacha difriúla tráchta, ó thaobh iompair earraí agus iompair paisinéirí araon. Folaítear inti príomheilimintí na hanailíse socheacnamaíche dá dtagráitear in Airteagal 3(c). Tugtar cothrom le dáta í uair sa bhliain ar a laghad. Úsáidfear torthaí na taighde sin chun plean cur chun feidhme na conaire lasta a choigeartú.

4. Bunófar clár maidir le feidhmíocht na conaire lasta a chruthú agus a fheabhsú. Cuimseofar sa chlár seo na comhaidhmeanna, na roghanna teicniúla agus tráthchlár na n-idirghabhálacha is gá maidir leis an mbonneagar iarnróid agus a threalamh d'fhonn an pacáiste beart dá dtagraítear in Airteagail 7 agus 16 a chur chun feidhme.

Airteagal 6

Comhairliúchán leis na hiarratasóirí

1. Chun go n-áiritheofar rannpháirtíocht chuí na n-iarratasóirí, mar atá sainmhínithe in Airteagal 2 de Threoir 2001/14/CE, ar dócha go n-úsáidfidh siad an chonair lasta, bunóidh an comhlacht rialaithe meicníochtaí comhairliúcháin.

2. Rachaidh an comhlacht rialaithe i gcomhairle leis na hiarratasóirí a úsáidfidh an chonair lasta roimh an plean cur chun feidhme a fhormheas agus tráth a mbeidh sé á thabhairt cothrom le dáta. I gcás easaontais idir an comhlacht rialaithe agus na hiarratasóirí, féadfaidh na hiarratasóirí dul i dteagmháil leis an gCoimisiún a rachaidh i gcomhairle leis an gcoiste dá dtagraítear in Airteagal 18(1) i gcomhréir leis an nós imeachta dá dtagraítear in Airteagal 18(2), i dtaobh an ábhair seo.

CAIBIDIL III INFHEISTÍOCHT SA CHONAIR LASTA

Airteagal 7

Pleanáil na hinfheistíochta

1. Déanfaidh an comhlacht rialaithe an méid a leanas a leagan amach agus a fhormheas:

a) plean comhpháirteach infheistíochta a dhéanamh i mbonneagar na conaire lasta go fadtéarmach, is é sin le rá go ceann tréimhse 10 mbliana ar a laghad;

b) más gá, plean comhpháirteach infheistíochta sa chonair lasta go méantéarmach (go ceann 2 bhliain ar a laghad).

Trí bhíthin na bpleananna infheistíochta bunófar liosta na dtionscadal a bheartaítear le haghaidh fhairsingiú, athnuachan nó athstruchtúrú bhonneagair iarnróid chomh maith lena threalamh feadh na conaire agus liosta na riachtanas airgeadais lena mbaineann.

2. Cuimseofar sna pleananna infheistíochta dá dtagraítear i mír 1 straitéis i ndáil le córais idir-inoibritheacha a úsáid ar feadh na conaire lasta a shásóidh na ceanglais fhíor-riachtanacha agus na sonraíochtaí teicniúla don idir-inoibritheacht atá infheidhmeach maidir leis na gréasáin iarnróid atá sainmhínithe i gcomhréir le Treoir 2008/57/CE[12]. Tá an straitéis seo bunaithe ar anailís chostais/sochair ar úsáid na gcóras seo. Ní foláir go mbeidh sí ar comhréir leis na pleananna náisiúnta agus Eorpacha d'úsáid na gcóras idir-inoibritheach, go háirithe leis an bplean maidir le húsáid an Chórais Eorpaigh um Bainistiú Tráchta Iarnróid (ERTMS).

3. Más gá, déanfar tagairt sna pleananna infheistíochta do rannchuidiú an Chomhphobail a bheartaítear faoi chlár TEN-T agus cruthófar go bhfuil a straitéis ar comhréir leis an gclár sin.

4. Cuimseofar chomh maith sna pleananna infheistíochta dá dtagraítear i mír 1 straitéis chun go méadófar toilleadh na dtraenacha lasta ar féidir leo gluaiseacht tríd an gconair lasta. Féadfar go mbeidh an straitéis bunaithe ar an bhfad, an leithead nó an t-ualach acastóra arna cheadú le haghaidh na dtraenacha a ghluaiseann tríd an gconair lasta a mhéadú.

5. Foilseofar na pleananna infheistíochta dá dtagraítear i mír 1 sa doiciméad dá dtagraítear in Airteagal 15 agus a thabharfar cothrom le dáta go rialta. Beidh siad mar chuid de phlean cur chun feidhme na conaire lasta.

Airteagal 8

Mór-oibreacha cóthabhála

Déanfaidh bainisteoirí bonneagair sa chonair lasta clár a chomhordú uair amháin sa bhliain ar a laghad le haghaidh mór-oibreacha cóthabhála an bhonneagair agus a threalaimh.

Airteagal 9

Críochfoirt straitéiseacha

1. I gcomhréir leis an meitheal oibre dá dtagraítear in Airteagal 4(5) glacfaidh an comhlacht rialaithe straitéis i ndáil le críochfoirt straitéiseacha a fhorbairt ionas go mbeidh siad in ann riachtanais an iompair lasta d'iarnród a ghluaiseann tríd an gconair lasta a shásamh.

2. Glacfaidh an comhlacht rialaithe na bearta leordhóthanacha chun an straitéis a chur i gcrích. Déanfaidh sé athbhreithniú uirthi go rialta.

CAIBIDIL IV BAINISTIÚ NA CONAIRE LASTA

Airteagal 10

Ionad uileghnó le haghaidh na n-iarrataí ar línte iarnróid idirnáisiúnta

1. Bunóidh an comhlacht rialaithe ionad uileghnó le haghaidh an éilimh ar línte iarnróid do thraenacha earraí a thrasnaíonn teorainn amháin ar a laghad feadh na conaire lasta.

2. Ní foláir go gcuirfear gach iarraidh ar línte iarnróid do thraenacha earraí, a thrasnaíonn teorainn amháin ar a laghad nó a úsáideann go leor gréasán feadh na conaire lasta, chuig an ionad uileghnó dá dtagraítear i mír 1.

3. Áiritheoidh na húdaráis cigireachta lena mbaineann, dá dtagraítear in Airteagal 17 den Rialachán seo, go gcuirfear gníomhaíochtaí an ionaid uileghnó i gcrích faoi choinníollacha a bheidh trédhearcach agus neamh-idirdhealaitheach.

Airteagal 11

Lasta tosaíochta

1. Sainmhíneoidh an comhlacht rialaithe catagóirí na gcineálacha tráchta earraí, a bheidh bailí sa chonair lasta ina hiomláine. Cuimsofar in gcatagóir amháin ar a laghad de na catagóirí seo (dá ngairfear " lasta tosaíochta" anseo feasta), na hearraí a bhfuil sprioc-am seachadta an-docht acu agus nach foláir a iompar go tapa agus a phoncúlacht a ráthú.

2. Glacfar na critéir maidir le sainmhíniú catagóirí na gcineálacha tráchta earraí, más gá, i gcomhréir leis an nós imeachta rialúcháin dá dtagraítear in Airteagal 18(3).

Airteagal 12

Línta iarnróid a chionroinntear ar thraenacha earraí

1. De mhaolú ó Airteagal 20(2) de Threoir 2001/14/CE, déanfaidh bainisteoirí bonneagair na conaire lasta an toilleadh is gá a chur in áirithe le haghaidh an iompair lasta tosaíochta don bhliain airgeadais atá le teacht, roimh an nós imeachta bliantúil le haghaidh shainmhíniú amchlár na seirbhísí dá dtagraítear in Airteagal 18 de Threoir 2001/14/CE agus arna bhunú ar an trácht lasta a tugadh faoi deara agus ar an taighde margaidh atá sainmhínithe in Airteagal 5(1).

2. Coimeádfaidh na bainisteoirí bonneagair toilleadh cúltaca faoin amchlár seirbhísí críochnaitheach ionas go mbeidh siad ábalta freagairt go tapa agus go hiomchuí ar na hiarrataí ad hoc ar thoilleadh dá dtagraítear in Airteagal 23 de Threoir 2001/14/CE. Ní foláir go mbeidh an toilleadh sin leordhóthanach ionas gur féidir iarratais ar línte iarnróid a urramú agus gur féidir a ráthú go mbeidh an líne iarnróid arna chionroinnt de cháilíocht leormhaith, maidir le hamanna turais ar an líne iarnróid agus an t-amchlár a bheith oiriúnaithe don trácht lasta.

4. Féadfar go mbeidh na línte iarnróid arna gcionroinnt ar oibríochtaí lasta de cháilíocht dhifriúil maidir le hamanna turais. Féadfar go n-athróidh an táille ar úsáid an bhonneagair a bhaineann leis na línte iarnróid de réir an chaighdeáin cáilíochta atá beartaithe i gcomhréir le hAirteagail 7 agus 8 de Threoir 2001/14/CE.

5. Ach amháin i gcás force majeure, ní fhéadfar líne iarnróid arna cionroinnt ar oibríocht iompair lasta tosaíochta a chur ar ceal tráth níos luaithe ná 3 mhí roimh a amchlár seirbhísí mura dtoilíonn an t-iarratasóir lena mbaineann leis an gcealú sin.

6. Bunóidh bainisteoirí bonneagair na conaire lasta agus an meitheal oibre dá dtagraítear in Airteagal 4(5), nósanna imeachta lena n-áiritheofar an comhordú is fearr ar chionroinnt thoilleadh an bhonneagair iarnróid agus ar chionroinnt thoilleadh na gcríochfort straitéiseach, dá dtagraítear in Airteagal 9.

Airteagal 13

Iarratasóirí údaraithe

De mhaolú ó Airteagal 16(1) de Threoir 2001/14/CE, féadfaidh iarratasóirí seachas na gnólachtaí iarnróid agus na grúpálacha idirnáisiúnta a chomhthionsaíonn siad línte iarnróid a iarraidh le haghaidh iompair earraí nuair a bhaineann na línte iarnróid sin le teascán amháin nó níos mó den chonair lasta.

Airteagal 14

Bainistiú an tráchta

1. Bunóidh agus foilseoidh bainisteoirí bonneagair na conaire lasta na rialacha maidir le tosaíocht idir na cineálacha éagsúla tráchta i gcás cur isteach ar an trácht ar an gconair lasta i ndoiciméad tagartha an ghréasáin dá dtagraítear in Airteagal 3 agus in Iarscríbhinn I de Threoir 2001/14/CE.

2. Forálfar ar a laghad sna rialacha maidir le tosaíocht dá dtagraítear i mír 1 den Airteagal seo nach féidir líne iarnróid arna cionroinnt ar thraein lasta tosaíochta a chomhlíonann forálacha tosaigh a líne iarnróid a ath-chionroinnt ar thraein eile ná a mhodhnú ach amháin má thoilíonn sealbhóir tosaigh an líne iarnróid leis an ath-chionroinnt ar thraein eile nó é a mhodhnú.

3. Bunóidh bainisteoirí bonneagair na conaire lasta nósanna imeachta le haghaidh bainistiú an tráchta feadh na conaire lasta a chomhordú.

4. Bunóidh bainisteoirí bonneagair na conaire lasta agus an meitheal oibre dá dtagraítear in Airteagal 4(5), nósanna imeachta lena n-áiritheofar an comhordú is fearr idir oibriú an bhonneagair iarnróid agus oibriú na gcríochfort straitéiseach, dá dtagraítear in Airteagal 9.

Airteagal 15

Fáisnéis ar choinníollacha úsáide na conaire lasta

Bunóidh agus foilseoidh an comhlacht rialaithe doiciméad ina mbeidh:

a) an fhaisnéis go léir atá i ndoiciméid tagartha na ngréasán náisiúnta a bhaineann leis an gconair lasta, arna mbunú i gcomhréir leis an nós imeachta in Airteagal 3 de Threoir 2001/14/CE;

b) liosta agus saintréithe na gcríochfort straitéiseach chomh maith leis an bhfaisnéis go léir ar choinníollacha agus rialacha mionsonraithe i dtaca le rochtain ar na críochfoirt straitéiseacha.

Airteagal 16

Cáilíocht na seirbhíse chonair lasta

1. Áiritheoidh bainisteoirí bonneagair na conaire lasta comhtháthú idir na córais feabhsaithe feidhmíochta feadh na conaire lasta, mar atá sainmhínithe in Airteagal 11 de Threoir 2001/14/CE.

2. D'fhonn cáilíocht na seirbhíse agus toilleadh na seirbhísí idirnáisiúnta agus náisiúnta iompair lasta iarnróid sa chonair lasta a thomhas, sonróidh an comhlacht rialaithe táscairí feidhmíochta na conaire lasta agus foilseoidh sé iad uair sa bhliain ar a laghad.Glacfar na rialacha maidir le cur chun feidhme na dtáscairí seo, más gá, i gcomhréir leis an nós imeachta rialúcháin dá dtagraítear in Airteagal 18(3).

Airteagal 17

Na húdaráis cigireachta

1. Comhoibreoidh na húdaráis cigireachta dá dtagraítear in Airteagal 30 de Threoir 2001/14/CE atá freagrach as an gconair lasta chun gníomhaíochtaí idirnáisiúnta na mbainisteoirí bonneagair agus na n-iarratasóirí a mhaoirsiú sa chonair lasta. Rachaidh siad i gcomhairle le chéile agus malartóidh siad faisnéis. Iarrfaidh siad, más gá, an fhaisnéis is gá ó bhainisteoirí bonneagair an Bhallstáit a bhfuil siad freagrach as.

2. I gcás gearáin ó iarratasóir maidir leis na seirbhísí idirnáisiúnta iompair lasta d'iarnród, nó faoi chuimsiú imscrúdú de bhrí oifige, rachaidh an t-údarás cigireachta i dtrácht i gcomhairle le húdarás cigireachta gach Ballstáit eile a dtéann an chonair lasta lena mbaineann tríd a chríoch agus iarrfaidh sé orthu an fhaisnéis is gá roimh dó Cinneadh a dhéanamh. Soláthróidh na húdaráis cigireachta eile an fhaisnéis go léir a bhfuil sé de cheart acu féin a iarraidh de bhua a reachtaíochta náisiúnta. Más gá, déanfaidh an t-údarás cigireachta a gcuirtear an gearán faoina bhráid nó a thosaíonn an t-imscrúdú de bhrí oifige an doiciméad a aistriú chuig an údarás cigireachta inniúil d'fhonn na bearta a dhéanamh maidir leis na páirtithe lena mbaineann.

CAIBIDIL V FORÁLACHA CRÍOCHNAITHEACHA

Airteagal 18

Coiste

1. Beidh coiste de chúnamh ag an gCoimisiún.

2. I gcás go dtagrófar don mhír seo, beidh feidhm ag Airteagal 3 agus Airteagal 7 de Chinneadh 1999/468/CE, ag féachaint d'fhorálacha Airteagal 8 de.

3. I gcás go dtagrófar don mhír seo, beidh feidhm ag Airteagail 5 agus Airteagal 7 de Chinneadh 1999/468/CE, ag féachaint d’fhorálacha Airteagal 8 de. Trí mhí a bheidh sa tréimhse dá bhforáiltear in Airteagal 5(6) de Threoir 1999/468/CE.

4. I gcás go dtagrófar don mhír seo, beidh feidhm ag Airteagal 5a(1) go (4) agus Airteagal 7 de Chinneadh 1999/468/CE, ag féachaint d’fhorálacha Airteagal 8 de.

Airteagal 19

Comhoibriú

Comhoibreoidh na bainisteoirí bonneagair chun an Rialachán seo a chur chun feidhme. Malartóidh siad faisnéis maidir lena ndea-chleachtais d'fhonn na dea-chleachtais sin a chomhordú sa Chomhphobal ina iomláine. Beidh an Coimisiún de chúnamh acu sna cúraimí seo. Chun na críche seo, bunóidh sé meitheal oibre de bhainisteoirí bonneagair agus gníomhóidh sé i gcáil cathaoirligh ar an meitheal.

Airteagal 20

Maolú

Féadfaidh Ballstát maolú ar fhorálacha an Rialacháin seo. Chun na críche sin cuirfidh sé iarraidh réasúnaithe ar mhaolú chuig an gCoimisiún. Glacfaidh an Coimisiún Cinneadh maidir leis an iarraidh sin, i gcomhréir leis an nós imeachta comhairliúcháin dá dtagraítear in Airteagal 18(2), ag cur san áireamh an tsuímh gheografaigh chomh maith le forbairt na seirbhísí iompair earraí iarnróid sa Bhallstát a rinne an iarraidh ar mhaolú.

Airteagal 21

Monatóireacht ar an gcur chun feidhme

Gach dara bliain ó thráth chruthú na conaire lasta, déanfaidh na Ballstáit i dtrácht comhad a chur ar aghaidh chuig an gCoimisiún ina mbeidh torthaí an chomhoibrithe eatarthu dá dtagraítear in Airteagal 4(1). Déanfaidh an Coimisiún anailís ar an gcomhad seo agus cuirfidh sé an coiste dá dtagraítear in Airteagal 18 ar an eolas.

Airteagal 22

Tuarascáil

Scrúdóidh an Coimisiún cur i bhfeidhm an Rialacháin seo go tréimhsiúil. Cuirfidh sé tuarascáil faoi bhráid Pharlaimint na hEorpa agus na Comhairle, den chéad uair laistigh de chúig bliana tar éis don Rialachán seo teacht i bhfeidhm agus gach trí bliana tar éis sin.

Airteagal 23

Athbhreithniú

Má shuíonn an Coimisiún, sa chás go ndéantar na treoirlínte le haghaidh TEN-T a athbhreithniú, i gcomhréir leis na rialacha mionsonraithe dá dtagraítear in Airteagal 18(3) de Chinneadh Uimh. 1692/96/CE, gur iomchuí an Rialachán seo a oiriúnú do na treoirlínte seo, cuirfidh sé togra faoi bhráid Pharlaimint na hEorpa agus na Comhairle d'fhonn an Rialachán seo a mhodhnú dá réir.

Airteagal 24

Teacht i bhfeidhm

Tiocfaidh an Rialachán seo i bhfeidhm ar an bhfichiú lá tar éis lá a fhoilsithe in Iris Oifigiúil an Aontais Eorpaigh.

Beidh an Rialachán seo ina cheangal go huile agus go hiomlán agus beidh sé infheidhme go díreach i ngach Ballstát.

Arna dhéanamh sa Bhruiséil, an [...]

Thar ceann Pharlaimint na hEorpa Thar ceann na Comhairle

An tUachtarán An tUachtarán

IARSCRÍBHINN Critéir mheastóireachta na dtograí le haghaidh conair lasta a chruthú

Déanfar roghnú na gconairí lasta dá dtagraítear in Airteagal 3, chomh maith le nuashonrú an ghréasáin iarnróid d'iompar lasta iomaíoch a chur i gcrích de réir na gcritéar seo a leanas:

1. litir intinne ó na Ballstáit lena mbaineann ina ndeimhnítear go dteastaíonn uathu conaire lasta a chruthú;

2. ní mór gur cuid de TEN-T an chonair lasta;

3. nuair is ionann cúrsa taistil na conaire lasta agus teascán (nó cuid de theascán) de thionscadal tosaíochta amháin TEN-T[13] nó níos mó, comhtháthófar an cúrsa taistil sin leis an gconair lasta, ach amháin má tá sé tiomanta don tseirbhís iompair do phaisinéirí;

4. trasnaíonn an chonair lasta a bheartaítear a chruthú críoch thrí Bhallstát ar a laghad nó dhá Bhallstát ar a laghad más mó ná 500 km an t-achar idir na hacomhail iarnróid a bhfreastlaíonn an chonair lasta orthu;

5. indéantacht eacnamíoch agus sochair shocheacnamaíocha na conaire lasta;

6. comhtháthú iomlán na gconairí lasta a bheartaíonn na Ballstáit chun go bhféadfar gréasán iarnróid eorpach d'iompair lasta iomaíoch a bhunú;

7. comhtháthú leis na gréasáin iarnróid atá ann cheana san Eorpaip amhail na conairí ERTMS agus na conairí atá sainithe ag RailNetEurope;

8. idirnascadh maith leis na modhanna eile iompair, go háirithe de bharr gréasáin leordhóthanaigh de chríochfoirt straitéiseacha, lena n-áirítear sna calafoirt mhuirí agus sna calafoirt intíre;

9. an cur chuige a bheartaítear chun na forálacha dá dtagraítear in Airteagail 4 go 16 a chur chun feidhme.

RÁITEAS AIRGEADAIS REACHTACH

1. AINM AN TOGRA:

Rialachán ó Pharlaimint na hEorpa agus ón gComhairle maidir le gréasán iarnróid eorpach d'iompar lasta iomaíoch.

2. CREAT "ABM/ABB" ( BAINISTIÚ/BUNÚ AN BHUISÉID DE RÉIR GNÍOMHAÍOCHTAÍ )

Réimse beartais lena mbaineann agus aon ghníomhaíochtaí gaolmhara:

Teideal 06: Fuinneamh agus Iompar

Gníomhaíocht: "Iompar intíre, aeriompar, agus iompar ar muir" (Caibidil 06 02)

Cuspóir: "Cur chun feidhme an mhargaidh inmheánaigh i seirbhísí iompair a áirithiú"

3. NA LÍNTE BUISÉID

3.1. Na línte buiséid (línte oibríochtúla agus línte a bhaineann le cúnamh teicniúil agus riaracháin (na seanlínte B..A)) agus a gceannteidil san áireamh:

Línte buiséadacha ar bith

3.2. Fad thréimhse an ghnímh agus na hiarmharta airgeadais:

Maidir le forálacha an togra, i bprionsabal, níl aon teorainn leis an tréimhse. Féadfar a gcur chun feidhme a roinnt thar dhá thréimse: 2010 (teacht i bhfeidhm an rialacháin) -2013 (spriocdháta do bhailíochtú na dtograí maidir le cruthú conairí iompair lasta na mBallstát); tar éis 2013. Baineann an ráiteas airgeadais seo leis an tréimhse 2009-2013 agus le 2014-2015, blianta ar féidir na himpleachtaí airgeadais dóibh a bheith mar an gcéanna arís sna blianta a leanann.

3.3. Tréithe buiséadacha

Líne Buiséid | Saghas caiteachais | Nua | Ranníocaíocht CSTE | Ranníocaíochtaí na dtíortha is iarrthóirí | Ceannteideal sa Pheirspictíocht Airgeadais |

Neamhéig-eantach | LN[14] | NÍ HEA | NÍL | NÍL | NÍL |

Neamhéig-eantach | LD | NÍ HEA | NÍL | NÍL | NÍL |

4. ACHOIMRE AR NA HACMHAINNÍ

4.1. Acmhainní Airgeadais

4.1.1. Achoimre ar na leithreasaí faoi chomhair oibleagáidí (LO) agus leithreasaí faoi chomhair íocaíochtaí (LÍ)

EUR milliún (go dtí an 3ú deachúil)

Saghas caiteachais | Uimh. coda | 2010 | 2011 | 2012 | 2013 | 2014 | 2015 | Iomlán |

Caiteachas oibríochtúil[15] |

Leithreasaí faoi chomhair oibleagáidí (LO) | 8.1. | a |

Leithreasaí faoi chomhair íocaíochtaí (LÍ) | b |

Caiteachas riaracháin laistigh den mhéid tagartha[16] |

Cúnamh teicniúil agus riaracháin – (LN) | 8.2.4. | c |

AN MÉID TAGARTHA IOMLÁN |

Leithreasaí faoi chomhair oibleagáidí | a+c |

Leithreasaí faoi chomhair íocaíochtaí | b+c |

Caiteachas riaracháin nach n-áirítear sa mhéid tagartha[17] |

Acmhainní daonna agus caiteachas gaolmhar (LN) | 8.2.5. | d | 0,183 | 0,183 | 0,183 | 0,183 | 0,122 | 0,122 | 0,976 |

Speansais riaracháin amach ó acmhainní daonna agus costais ghaolmhara, nach n-áirítear sa mhéid tagartha (LN) | 8.2.6. | e | 0,08 | 0,08 | 0,08 | 0,08 | 0,06 | 0,06 | 0,44 |

Costas táscach airgeadais iomlán na hidirghabhála |

LO IOMLÁN agus costas na n-acmhainní daonna san áireamh | a+c+d+e | 0,263 | 0,263 | 0,263 | 0,263 | 0,182 | 0,182 | 1,416 |

LÍ IOMLÁN agus costas na nAcmhainní Daonna san áireamh | b+c+d+e | 0,263 | 0,263 | 0,263 | 0,263 | 0,182 | 0,182 | 1,416 |

Sonraí an Chómhaoinithe

Má tá cómhaoiniú ó na Ballstáit nó ó chomhlachtaí eile (sonraigh cé hiad) i gceist sa togra, ba cheart meastachán a thabhairt ar an leibhéal cómhaoinithe sa tábla thíos (is féidir línte breise a chur leis má táthar ag súil go mbeidh comhlachtaí éagsúla páirteach sa chómhaoiniú):EUR milliún (go dtí an 3ú deachúil)

Comhlacht cómhaoinithe | Bliain n | n+1 | n+2 | n+3 | n+4 | n+5 agus níos déanaí | Iomlán |

…………………… | f |

LO IOMLÁN lena n-áirítear cómhaoiniú | a+c+d+e+f |

4.1.2. Comhoiriúnacht leis an gClárú Airgeadais

X Tá an togra comhoiriúnach leis an gclárú airgeadais atá ann cheana.

( Beidh athchlárú an teidil ábhartha ag gabháil leis an togra seo sa pheirspictíocht airgeadais.

( Féadfaidh an togra a cheangal go mbeidh gá forálacha an Chomhaontaithe Idirinstitiúidigh[18] a chur chun feidhme (i.e. ionstraim sholúbthachta nó athbhreithniú ar an bpeirspictíocht airgeadais).

4.1.3. Iarmhairt Airgeadais ar Ioncam

X Níl impleachtaí airgeadais ar bith ag an togra ar ioncam

( Tá iarmhairt airgeadais ag an togra seo – is í seo a leanas an éifeacht ar ioncam:

EUR milliún (go dtí an 1ú deachúil)

Roimh ghníomh [Bliain n-1] | Staid tar éis an ghnímh |

Líon iomlán na n-acmhainní daonna | 1,5 | 1,5 | 1,5 | 1,5 | 1,5 | 2 |

5. SAINTRÉITHE AGUS CUSPÓIRÍ

5.1. An riachtanas is gá a shásamh sa ghearrthéarma nó san fhadtéarma

Meastóireacht ar na tograí le haghaidh conairí lasta a chruthú agus fíorú go gcuirtear forálacha an togra chun feidhme.

5.2. An breisluach toisc an Comhphobal a bheith páirteach ann, comhchuibheas an togra le hionstraimí airgeadais eile agus le sineirgíocht a d'fhéadfadh a bheith ann

D'fhonn an t-iompar lasta d'iarnród a fhorbairt ní foláir bonneagar d'ardcháilíocht agus iontaofa a chur ar fáil do na hoibreoirí, a bhainisteofar de réir lóistíochta idirnáisiúnta más gá. D'fhonn aghaidh a thabhairt ar an dúshlán, is léir go bhfuil gá le beart Comhphobail chun go bhfeabhsófar agus go gcuimseofar an comhoibriú idir bainisteoirí náisiúnta bonneagair agus, ar leibhéal níos leithne bainistiú an bhonneagair.

Ba chóir, thairis sin, go gcuideodh cur chun feidhme an togra leis an úsáid is fearr a bhaint as an nGréasán Iompair Traseorpach agus go mbeadh an clár TEN-T sin níos éifeachtaí.

5.3. Cuspóirí, torthaí a bhfuiltear ag súil leo agus táscairí bainteacha an togra i gcomhthéacs an chreata le haghaidh bhainistiú na ngníomhaíochtaí (ABM)

Cur chun feidhme an mhargaidh inmheánaigh i seirbhísí iompair a áirithiú.

Leis an togra seo éilítear ar na Ballstáit conairí iarnróid idirnáisiúnta a chruthú chun iompar lasta iomaíoch a áirithiú. Tá feidhmiú na gconairí bunaithe ar cheithre phrionsabal: comhordú oibriú an bhonneagair a threisiú; comhordú na hinfheistíochta; naisc idirmhodúla a fhorbairt; trédhearcacht na faisnéise ar choinníollacha i dtaca le rochtain ar an mbonneagar; cóireáil níos fearr an lasta ó thaobh na ngnéithe sin.

Glacfaidh an coiste arna bhunú leis an togra le haghaidh Rialacháin páirt i roghnú na gconairí, agus más gá, sa nós imeachta rialúcháin.

5.4. Modhanna don Chur i gCrích (táscach)

( Bainistiú láraithe

( ag an gCoimisiún go díreach

( go hindíreach trína tharmligean chuig:

( gníomhaireachtaí feidhmiúcháin

( comhlachtaí arna mbunú ag na Comhphobail dá dtagraítear in Airteagal 185 den Rialachán Airgeadais

( comhlachtaí náisiúnta san earnáil phoiblí/comhlachtaí a bhfuil misean de sheirbhís phoiblí acu

( Bainistiú comhpháirteach nó díláraithe

( leis na Ballstáit

( le Tríú tíortha

( Comhbhainistiú le heagraíochtaí idirnáisiúnta (sonraigh le do thoil)

Barúlacha ábhartha:

6. MONATÓIREACHT AGUS MEASTÓIREACHT

6.1. Córas Monatóireachta

Is iad seirbhísí DG TREN chomh maith leis an gcoiste dá dtagraítear sa togra a dhéanfaidh monatóireacht ar chur chun feidhme na bhforálacha.

6.2. Meastóireacht

6.2.1. Meastóireacht ex-ante

Leagadh amach na tograí reachtacha ar bhonn thuarascáil an ghrúpa saineolaithe a thionóil an Coimisiún agus a ndeachaigh siad i gcomhairle leo an chéad seimeastar de 2008 (foilseofar an tuarascáil seo ag an am céanna leis an togra).

Thairis sin, rinneadh measúnú iarmharta ar na forálacha a bheartaítear a chur i gcrích agus a bhailíochtú sa tríú ráithe de 2008.

6.2.2. Bearta arna nglacadh tar éis meastóireachta idirmheánaí/ex-post (ceachtanna a foghlaimíodh ón taithí a fuarthas roimhe seo)

Tá an togra bunaithe freisin ar an taithí a fuarthas ó fheidhmiú na gconairí tosaíochta le haghaidh imlonnú ERTMS, ar a dtugtar conairí ERTMS (féach measúnú iarmharta an togra).

6.2.3. Téarmaí agus minicíocht meastóireachta sa todhchaí

Déantar foráil sa togra do mheastóireacht ar a chur chun feidhme gach dara bliain.

7. BEARTA FRITH-CHALAOISE

N'il infheidhme.

8. SONRAÍ NA n ACMHAINNÍ

8.1. Cuspóirí an togra i dtéarmaí a gcostais airgeadais

Níl infheidhme.

8.2. Caiteachas Riaracháin

8.2.1. Líon agus saghas acmhainní daonna

Cineálacha post | Na baill foirne a mbeidh sé de chúram orthu an ghníomhaíocht a bhainistiú ag baint úsáide as acmhainní atá ann cheana agus/nó acmhainní breise (an líon post/FTE) |

Bliain 2010 | Bliain n+1 | Bliain n+2 | Bliain n+3 | Bliain n+4 | Bliain n+5 |

Oifigigh nó foireann shealadach[20] (XX 01 01) | A*/AD | 1 | 1 | 1 | 1 | 1 | 1 |

B*, C*/AST | 0,5 | 0,5 | 0,5 | 0,5 |

Foireann arna maoiniú[21] ag Airteagal XX 01 02 |

Foireann eile arna maoiniú[22] ag Airteagal XX 01 04/05 |

IOMLÁN | 1,5 | 1,5 | 1,5 | 1,5 | 1 | 1 |

8.2.2. Cur síos ar na cúraimí a thagann as an ngníomhaíocht

Beidh an Coimisiún freagrach as trí phríomhchúram:

- meastóireacht a dhéanamh ar na tograí le haghaidh conairí lasta a cheapann na Ballstáit a chruthú ;

- cur chun feidhme fhorálacha an togra a mhaoirsiú;

- tuarascálacha a tharraingt suas ar an gcur chun feidhme sin.

8.2.3. Foinsí na n-acmhainní daonna (reachtúla)

X Poist leithdháilte faoi láthair ar bhainistíocht an chláir agus a bheidh le hathrú nó le síneadh.

( Poist leithdháilte laistigh de chleachtadh APS/PDB do bhliain n

( Poist a iarrfar sa chéad nós imeachta APS/PDB eile

( Poist a athimscarfar ag baint úsáide as na hacmhainní atá ann cheana laistigh den tseirbhís (athimscaradh inmheánach)

( Poist is gá do bhliain n cé nach raibh siad á dtuar i gcleachtadh APS/PDB na bliana a bhí i gceist

8.2.4. Caiteachas eile riaracháin a fholaítear sa mhéid tagartha (XX 01 04/05 – Caiteachas ar bhainistiú riaracháin)

EUR milliún (go dtí an 3ú deachúil)

Líne buiséid (uimhir agus ceannteideal) | Bliain n | Bliain n+1 | Bliain n+2 | Bliain n+3 | Bliain n+4 | Bliain n+5 agus níos déanaí | IOMLÁN |

Cúnamh teicniúil agus riaracháin eile |

- intra muros |

- extra muros |

Cúnamh teicniúil agus riaracháin iomlán |

8.2.5. Costas airgeadais na n-acmhainní daonna agus costais ghaolmhara nach n-áirítear sa mhéid tagartha

EUR milliún (go dtí an 3ú deachúil)

Cineál acmhainní daonna | Bliain 2010 | Bliain n+1 | Bliain n+2 | Bliain n+3 | Bliain n+4 | Bliain n+5 agus níos déanaí |

Oifigigh agus gníomhairí sealadacha (06 01 01) | 0,183 | 0,183 | 0,183 | 0,183 | 0,122 | 0,122 |

Foirneann atá a maoiniú le hAirt. XX 01 02 (foireann chúnta, END, foireann ar conradh etc.) (sonraigh an líne sonrach buiséid) |

Costas iomlán na nAcmhainní Daonna agus costais ghaolmhara (NACH n-áirítear sa mhéid tagartha) | 0,183 | 0,183 | 0,183 | 0,183 | 0,122 | 0,122 |

Ríomh – Oifigigh agus Gníomhairí sealadacha |

Clúdaítear na riachtanais acmhainní daonna agus airgeadais leis an leithreasú a fhéadfar a thabhairt do DG TREN faoi chuimsiú na tréimhse buiséadaí bliantúla, ag cur na srianta buiséadacha san áireamh.

Ríomh – Foireann arna maoiniú faoi Airteagal XX 01 02 |

8.2.6. Caiteachas eile riaracháin nach n-áirítear sa mhéid tagartha EUR milliún (go dtí an 3ú deachúil) |

Bliain 2010 | Bliain n+1 | Bliain n+2 | Bliain n+3 | Bliain n+4 | Bliain n+5 agus níos déanaí | IOMLÁN |

XX 01 02 11 01 – Misin |

XX 01 02 11 02 – Cruinnithe agus comhdhálacha |

XX 01 02 11 03 -Coistí | 0,08 | 0,08 | 0,08 | 0,08 | 0,06 | 0,06 | 0,42 |

XX 01 02 11 04 – Staidéar agus comhairliúchán |

XX 01 02 11 05 – Córais Faisnéise |

2 Caiteachas bainistíochta iomlán eile (XX 01 02 11) |

3 Caiteachas eile de chineál riaracháin (sonraigh agus cuir isteach tagairt don líne buiséid) |

Iomlán an chaiteachais riaracháin cé is moite d'acmhainní daonna agus costais ghaolmhara (NACH n-áirítear sa mhéid tagartha) | 0,08 | 0,08 | 0,08 | 0,08 | 0,06 | 0,06 | 0,42 |

Ríomh - Caiteachas riaracháin eile nach n-áirítear sa mhéid tagartha |

[1] COIM(2006) 314 leagan deireanach, 22.6.2006.

[2] Doiciméad Inmheánach Oibre an Choimisiúin COIM

[3] IO C […], […], lch. […].

[4] IO C […], […], lch. […].

[5] IO C […], […], lch. […].

[6] Tuairim ó Pharlaimint na hEorpa an …..agus Comhsheasamh ón gComhairle an …..

[7] IO L 75, 15.3.2001. lch. 29.

[8] IO L 228, 23.9.1995, lch. 1, arna leasú le Rialachán (CE) Uimh. 1655/1999 ó Pharlaimint na hEorpa agus ón gComhairle (IO L 197, 29.7.1999, lch.1) agus le Rialachán (CE) Uimh. 807/2004 ó Pharlaimint na hEorpa agus ón gComhairle (IO L l43, 30.4.2004, lch. 46).

[9] IO L 237, 24.8.1991. lch. 25.

[10] IO L 228, 9.9.1996.

[11] IO L 199, 31.7.1985, lch. 1.

[12] IO L 191, 18.7.2008. lch. 1.

[13] Féach Iarscríbhinn III a ghabhann le Cinneadh Uimh. 1692/96/CE.

[14] Leithreasaí neamhdhifreáilte.

[15] Caiteachas nach dtagann faoi Chaibidil xx 01 de Theideal xx lena mbaineann.

[16] Caiteachas faoi Airteagal xx 01 04 de Theideal xx.

[17] Caiteachas faoi Chaibidil xx 01 seachas Airteagail xx 01 04 agus xx 01 05.

[18] Féach pointí 19 agus 24 den Chomhaontú Idirinstitiúideach.

[19] Ba chóir colúin bhreise a chur isteach más gá i.e. má théann fad thréimhse an ghnímh thar 6 bliana.

[20] Costas NACH bhfuil clúdaithe ag an méid tagartha.

[21] Costas NACH bhfuil clúdaithe ag an méid tagartha.

[22] Costas ar áireamh sa mhéid tagartha.